Herodekset ja vapauttajat
Herodeksen sydämessä oli pelko,
 lähellä oli syntynyt vapauttaja.
 Ja hän tarttui väristen miekkaan:
 tappakaa kaikki poikalapset!

 Matalissa majoissa syntyneet
 vapisuttavat herodeksia:
 joku voi kasvaa väkeväksi,
 kulkea pelloilla ja teillä sanoen:
 näytän tien totuuteen ja elämään!
 Kuoleman valta on murtuva.

 Ja herodekset vaativat kauhistuneina:
 tappakaa kaikki poikalapset!
 Miljoonien veri on vuotanut.
 Ylimmäiset papit ovat puhuneet:
 maailma on kuoleman laakso,
 nöyrryttäkää sydämenne!
 Miljoonat ovat menehtyneet.

 Mutta vapauttajat nousevat kuolemasta.
 Voitollisena kuin aurinko yöstä,
 vastustamattomana kuin ruoho tappotanterille
 nousee elämä kaiken murhan jälkeen.
 Naulitkaa risteille,
 teljetkää vankiloihin!

 Maan multa, siemenet,
 syntyvät lapset
 ovat elämän ihana kapinalaulu.
 Kärsimyksestä nousevat kuolemattomina
 säteilevät voittajakasvot.
 Ja kuoleman ruhtinailla
 on sydämessä pelko
 ja kädessä miekka.